АҞӘА, нанҳәа 5 – Sputnik. Аицлабра "Swim Sukhum" Аҟәа имҩаԥысраны иҟоуп асабша, нанҳәа 8 рзы ҳәа арадио Sputnik иазеиҭеиҳәеит Аԥсны атриатлон афедерациа аиҳабы Борис Барцыц.
Иара иажәақәа рыла, сынтәа иалагалоуп адистанциа ҿыц – 2700 метра, хьӡыс иарҭеит "Аҟәатәи ашыцәа". Аӡсаҩцәа аресторан "Аԥра" абаӷәазаҟынтәи Мокко-плиаж аҟынӡа инаӡароуп. Барцыц ишиҳәаз ала, ари адистанциа рықәҿиар ҽааны еиҳагьы ихароу адистанциа аларгалар ҟалоит.
"50 - 1000 метра иҟоу адистанциа изҭаху зегь алахәхар ауазар, ари адистанциахь инаҳашьҭуа аԥышәа змоу роуп", - ҳәа иҳәоит Барцыц.
Ашәарҭадара аиқәыршәаразы аиҿкааҩцәа ацхыраара иаҳәеит Аԥсны АҶА, аҟәатәи ашхәа-клуб, асерф-еилазаара рҟазауаа рҟны.
"Изҭаху аҭел иаҳзасыр ҟалоит. Ҳара ишәеилҳаркаауеит аӡсаҩцәа ацхыраара рыҭара шалшо. Заҟаҩ адгылаҩцәа ҟало аҟара имариахоит ауснагӡатә амҩаԥгарагьы", - ҳәа иҳәеит Барцыц.
"Swim Sukhum" аҳәаақәа ирҭагӡаны 2019 шықәса аԥхынразы имҩаԥысит аӡсареи амшынтә дуатлони рзы аиндаҭлара. Сынтәа аиҿкааҩцәа ирыӡбеит ахәыҷқәа рзы аиндаҭларахк ҿыц ҟарҵарц.
Ари аиндаҭлараҿы рҽеиҭнырыԥсахлоит аспорттә дисциплинақәа ҩба – аӡсареи аиԥхныҩлареи. Ахәыҷтәы дистанциа аӡсараҿы 50 метра инаӡоит, аҩраҿы - 100 метрак. Ахәыҷқәа рышьҭахь еицлабуеит адуцәа. Урҭ рыӡсаратә дистанциа – 100 метрак иҟоуп, рыҩратә – 200 метра.
Иара убас шәаԥхьар ҟалоит:
- Аиндаҭлара, ашьапылампыл, абокс: аспорттә еихьӡарақәа 2019 шықәсазы